SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 250

**2021. gada 14. decembrī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa;**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns**;
* Veselības ministra padomnieks **Kaspars Bērziņš;**
* Veselības ministrijas Juridiskā departamenta direktore **Ilze Šķiņķe;**
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Ārlietu ministrijas Konsulārā departamenta direktore **Agnese Saliņa;**
* Labklājības ministrijas Darba attiecību un darba aizsardzības politikas departamenta direktora vietniece **Ineta Vjakse**;
* Tieslietu ministrijas Valststiesību departamenta direktore **Sanita Armagana;**
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna;**
* Tieslietu ministrijas Nozaru politikas departamenta Kriminālsodu izpildes politikas nodaļas juriskonsulte **Laura Šileikiste;**
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Agita Drozde;**
* Izglītības un zinātnes ministrijas Juridiskā un nekustamo īpašumu departamenta direktora vietniece **Daiga Dambīte**;
* Izglītības un zinātnes ministrijas Profesionālās un pieaugušo izglītības departamenta vecākā eksperte **Inese Terinka;**
* Kultūras ministrijas valsts sekretāres vietniekskultūrpolitikas jautājumos **Uldis Zariņš;**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš;**
* Iekšlietu ministrijas parlamentārais sekretārs **Mārtiņš Šteins;**
* Valsts robežsardzes Robežpārbaudes un imigrācijas kontroles pārvaldes priekšnieks pulkvežleitnants **Rinalds Belijs;**
* IeM Valsts policijas Galvenās kārtības policijas pārvaldes Koordinācijas un kontroles pārvaldes Dienestu koordinācijas biroja galvenā inspektore **Inese Janušone;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis**;
* Ekonomikas ministrijas ES un ārējo ekonomisko attiecību departamenta direkotre **Lita Stauvere;**
* Ekonomikas ministrijas Nozaru politikas departamenta direktora vietniece **Dace Butāne;**
* Satiksmesministrijasvalsts sekretāra vietnieks **Dins Merirands;**
* Zemkopības ministrijas valsts sekretāra vietnieks **Kaspars Cirsis**;
* Aizsardzības ministrijas Juridiskā departamenta direktores vietniece **Sanda Vistiņa;**
* Tiesībsarga vietniece, Pilsonisko un politisko tiesību nodaļas vadītāja **Ineta Piļāne;**
* Tiesībsarga biroja Sociālo, ekonomisko un kultūras tiesību nodaļas vadītāja **Ineta Rezevska;**
* Valsts ieņēmumu dienesta Personālvadības pārvaldes Personāla apkalpošanas daļas vadītāja vietnieks **Artis Gudļevskis**;
* Augstākās tiesas priekšsēdētāja padomniece Tieslietu padomes jautājumos **Solvita Harbaceviča**;
* Valsts darba inspekcijas direktora vietniece **Andra Auziņa;**
* Latvijas Iekšlietu darbinieku arodbiedrības valdes priekšsēdētāja vietnieks **Andrejs Melnalksnis**.

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Ministru kabineta 2021. 7. decembra rīkojums Nr. 930 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

2. Grozījumi Latvijas Sodu izpildes kodeksā (1248/Lp13) 1. lasījums.

3. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Ministru kabineta 2021. gada 7. decembra rīkojums Nr. 930 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**J.Rancāns** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju un Ministru kabineta 2021. gada 7. decembra rīkojumu Nr. 930 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē, ka 7. decembra rīkojums ir papildināts ar jauniem nosacījumiem.

Ņemot vērā to, ka Omikron izplatība ir arī Latvijā, joprojām nezinot detaļas, kādā veidā tas ietekmē cilvēku veselību (skaidrs, ka ir lipīgāks, bet ar ne tik letālām sekām), tad valdība fokusējās uz stratēģiskiem virzieniem – turpmāka nepārtraukta vakcinācijas veicināšana (gan pirmreizējā, gan balsta vakcinācija), sejas masku valkāšana publiskās vietās, testēšanas palielināšana (arī ieceļotājiem lidostā). Par to, kā dzīve norisināsies tālāk pēc 11. janvāra, valdība vēl gaida VM pēdējos apkopotos datus līdz 18. decembrim, bet ārkārtējā situācija visdrīzāk netiks pagarināta.

Senioru vakcinācijas aptvere sasniegusi gandrīz 80%, bet labākai sabiedrības aizsardzībai ir izvirzīts mērķis panākt 90%, kā arī balsta vakcināciju. Līdz ar to ārstniecības iestādēm būs papildu piemaksas, kas būs līdzvērtīgas piemaksām ģimenes ārstu praksēs.

Šobrīd pakalpojumu sniegšanas vietās (tai skaitā ēdināšanas pakalpojumu sniegšanas jomā) darba laiks ir pagarināts līdz 23.00, pie galdiņa var atrasties 10 personas, ja pakalpojuma sniegšanas vietā vai pasākuma norises vietās, ja ir iespējams nodrošināt 2m distanci un sejas masku lietošanu, tad nav nepieciešams nodalīt apmeklētāju plūsmas, kas ir kopā ar bērniem.

Ir arī nosacījumi, kas atļauj informācijas nodošanu Nacionālajam veselības dienestam un ir pagarināts atbalsta saņemšanas brīdis tām personām, kuras Covid krīzes dēļ ir ierobežotas savu darba ienākumu gūšanā.

Jāpiemin vēl rīkojumā atspoguļotā lieta par eksāmeniem, kādā veidā kvalifikācijas eksāmenus var profesionālās tālākizglītības programmās kārtot tās personas, kurām ir gan vakcinācijas vai pārslimošanas sertifikāti, gan arī tās personas, kurām ir testēšanas sertifikāti, kas izsniegti ne agrāk kā pirms 72 stundām.

**J.Feldmane** papildina par vakcinācijas tempiem – kopējā iedzīvotāju aptvere jau sasniedz 65%, pirmo poti saņēmuši vairāk nekā 68%, tāpat arī riska grupās – no 60-69 gadiem pirmo poti saņēmuši vairāk nekā 80%, vecuma grupā virs 80 gadiem – virs 60%, bet virs 90 gadiem – 50%. Balsta vakcināciju saņēmuši vairāk nekā 146 tūkstoši iedzīvotāju.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka pagājušajā nedēļā novērojams saslimstības samazinājums par 6,1%, bet kopējais samazinājums par 73%. Izglītības iestādēs skrīninga rezultātā atklāto gadījumu pieaugums par 11,3%, bet pārējos gadījumos – samazinājums par 8,1%. Testu apjoms turpinājis pieaugt par 1,8%, 7 dienu kumulatīvais gadījumu skaits – samazinājums par 6,1%.

Par 1% sarucis Covid-19 pozitīvo testu īpatsvars. Situācija ar apvienotajiem paraugiem – pagājušajā nedēļā pārbaudīti 10 000 apvienoto paraugu, 193 klasēs konstatēts pozitīvs rezultāts – pieaugums par 1,8% lielāks nekā iepriekš.

Nedēļas laikā samazinājies arī izsaukumu un pacientu stacionēšanas skaits (par 27% samazinājums, bet kopumā par 76%). Vakcinācijas rezultātā slimības gaita paliek vieglāka, stacionēto pacientu īpatsvars pret jaunatklātiem gadījumiem – samazinājums par 25% (kopējais – 67%), ar smagu gaitu – par 22% (kopējais – 63%). Nāves gadījumu skaits – samazinājums par 11% (kopējais – par 61%)

Covid-19 infekcijas reproduktivitātes koeficients ir 0,98, kas nozīmē, ka 100 inficēti cilvēki inficē 98 cilvēkus – vēl nav sasniegts vēlamais efekts (infekcija faktiski sevi atražo). Efekts ir sasniegts vislabāk Latgales reģionā – tā ir pēdējā vietā, pirmajā vietā – Vidzemes reģions un Gulbenes novads, tam seko Salaspils, Saulkrasti un Ķekava.

Saslimstības dinamika pa vecuma grupām – ļoti lēns samazinājums atsevišķās vecuma grupās. 7-14, 30-39 vecuma grupās vērojams neliels pieaugums. Stabilizējas situācija 0-9 gadu vecuma grupā.

Ievesto gadījumu īpatsvars ir pieaudzis par 2,3%. Pirmajā vietā ir Vācija, tai seko Lielbritānija, Ēģipte, Zviedrija, Spānija, Polija, Krievija un Itālija. Tiek veikta pastiprināta testēšana lidostā.

Kopējā tendence ES – novērojams neliels samazinājums. Mirstība turpina pieaugt. Dānija un Norvēģija uzrāda intensīvu saslimstības pieaugumu. Lietuvā, Polijā un Vācijā ļoti mērens samazinājums. Latvijā un Igaunijā stabilizācija ar nelielu pieauguma tendenci, Somija un Zviedrija uzrāda pieauguma tendenci. Mirstības rādītāji vislielākie Polijā, tad seko Latvija, Lietuva un Vācija.

Salīdzinot saslimstības intensitāti (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū – 49.nedēļā nevakcinētiem un daļēji vakcinētiem cilvēkiem Latvijā Covid-19 konstatēts 2,3 reizes biežāk nekā pilnībā vakcinētiem.

Salīdzinot stacionētos (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū atšķirība ir vēl lielāka – 4 reizes biežāk nevakcinētie ir nokļuvuši stacionārā.

Salīdzinot mirstības intensitāti (uz 100 000 iedzīvotajiem) vakcinēto un nevakcinēto/daļēji vakcinēto cilvēku vidū – vakcinācijas aizsargefekts ir pat 8,3 reizes lielāks.

Novērojams saslimstības samazinājums nevakcinētajiem par 3,7%, vakcinētajiem – par 6,5%.

SARS-CoV-2 vīrusa Omikrona varianta izplatības rādītāji pasaulē – konstatēti 766 apstiprinātie gadījumi ES/EEZ valstīs, visvairāk Dānijā, Norvēģijā un Vācijā. Ar ceļojumiem saistīti 13%. Visi gadījumi, par kuriem ir pieejama informācija par smaguma pakāpi, bija asimptomātiski vai viegli, līdz šim nav ziņots par nāves gadījumiem, bet šie skaitļi ir jāvērtē piesardzīgi, jo apstiprināto gadījumu skaits nav pietiekami liels, lai varētu izdarīt secinājumus. Lielbritānijā ir reģistrēts nāves gadījums. DĀR saslimstība strauji pieaug, bet mirstība nav izteikta.

Situācija par Omikron variantu Latvijā – kopā ir 12 gadījumi (visi pilnībā vakcinēti, vienā gadījumā arī balsta vakcinācija; 5 gadījumi atklāti, veicot testēšanu lidostā): 1) 7 ievestie gadījumi no Zviedrijas (3), Norvēģijas (2) un Lielbritānijas (2), 2) 5 sekundārie gadījumi. Identificētas 55 kontaktpersonas.

Zinātniskie atzinumi par Omikron variantu – pieejami sākotnējie rezultāti, paņemot antivielas no pārslimojušiem cilvēkiem un vakcinētiem cilvēkiem. Tika pārbaudīta antivielu spēja neitralizēt Omikron vīrusu – kopumā konstatēts, ka spēja neitralizēt šo vīrusu ir pazemināta salīdzinājumā ar šo antivielu spēju neitralizēt citus variantus. Cilvēki, kuriem veidota kombinētā imunitāte (sākumā pārslimojuši, tad vakcinēti) antivielu efektivitāte ir krietni lielāka. Cilvēkiem, kuri ir vakcinēti vai pārslimojuši, un kuriem samazināta neitralizējošo antivielu iedarbība, tomēr nav teikts, ka slimības gaita noritēs smagi (jo ir arī šūnu imunitāte un imunoloģiskā atmiņa). Ir pieļaujams, ka lielāka saslimstība ar šo variantu būs vakcinēto vidū, bet neizraisot smagus gadījumus.

Eiropas SKPC speciālisti izstrādājuši iespējamos epidemioloģiskās situācijas attīstības scenārijus.

J.Rancāns pateicas par prezentāciju. Dod vārdu ministriju un citu institūciju pārstāvjiem.

A.Saliņa atbalsta MK rīkojuma grozījumus.

S.Vistiņa arī atbalsta MK rīkojuma grozījumus.

I.Vjakse atbalsta MK rīkojuma grozījumus.

S.Armagana skaidro, ka TM apakšnozares šie grozījumi šoreiz neskar, lūdz atbalstīt MK rīkojuma grozījumus.

A.Drozde informē, ka VARAM atbalsta rīkojuma grozījumus.

D.Dambīte lūdz atbalstīt MK rīkojuma grozījumus.

U.Zariņš arī lūdz atbalstīt MK rīkojuma grozījumus.

M.Šteins atbalsta MK rīkojuma grozījumus.

L.Stauvere komentē attiecībā par grozījumiem, ka tie ir 3 mazi, bet nozīmīgi grozījumi uzņēmējiem – par darba laika pagarinājumu, par cilvēku skaita atrašanos pie viena galdiņa un cilvēku plūsmu nodalīšanas atcelšana. Lūdz atbalstīt.

D.Merirands informē par pastiprinātas testēšanas uzsākšanu lidostā “Rīga” – visas iesaistītās institūcijas ir saņēmušas SPKC vēstuli ar darbības algoritmu testēšanas veikšanai. Pasākumi ir samēroti ar lidostas iespējām, neradot papildu sastrēgumus un rindas. Lidostas administrācija ir iedalījusi atsevišķus vārtus, uz kuriem ar autobusiem tiek nogādāti tie ielidojušie pasažieri no reisiem, kurus plānots testēt. Brīvprātīgā testēšana tiek saglabāta, bet, kad tiek pieņemts lēmums par pasažieru testēšanu konkrētā reisā, tas kļūst par pasažiera pienākumu, ja vien viņš neatbilst kādam no izņēmumiem.

K.Cirsis atbalsta MK rīkojuma grozījumus.

A.Zakatistovs arī lūdz atbalstīt MK rīkojuma grozījumus.

I.Piļānei jautājumu vairāk nav.

J.Rancāns dod vārdu deputātiem.

*Visi pārstāvji aicina atbalstīt rīkojuma grozījumus.*

J.Rancāns dod vārdu deputātiem.

M.Možvillo pauž vēlmi nākamajā sēdē par grozījumu izskatīšanu pieaicināt Pārresoru koordinācijas centru. Interesējas: 1) vai PKC ir scenārijs cīņai ar vīrusu, ja tiek atcelti visi ierobežojumi un tiek izmantots Zviedrijas piegājiens; 2) vai ir scenārijs, kā tuvākajā laikā panākt 100% vakcināciju.

J.Feldmane komentē, ka arī Zviedrijā ir bijuši noteikti epidemioloģiskās drošības pasākumi un ierobežojumi, kā arī rekomendējoši pasākumi. Jāņem vērā šo pasākumu efektivitāte atkarībā no sabiedrības iesaistes un nevar salīdzināt 2 valstu pieejas. Jāņem vērā veselības sektora kapacitāte un daudz kas cits, kā arī vakcinācijas aptvere.

**M.Možvillo** jautā, vai ir priekšstats, cik % vakcinācijas aptvere ir jāsasniedz, lai valsts varētu atdzīvoties.

**J.Feldmane** atbild, ka riska grupās mērķis ir pāri par 90%, sabiedrībai kopumā – pāri par 75%.

**M.Možvillo** vaicā, vai tam ir kaut kādi pierādījumi, vai Zviedrijas piemērs parāda, ka tas kaut kā savādāk iespaido.

**J.Feldmane** skaidro, ka redzams, ka valstīs, kur ir augsta vakcinācijas aptvere, mirstības rādītāji nav pieauguši.

**M.Možvillo** tālāk interesējas par to, ka tieslietu ministrs var regulēt reliģisko darbību veikšanas vietās pēc saskaņošanas ar Veselības ministriju darba laiku. Vai arī pārējiem ministriem tiek plānots piešķirt tādas pašas pilnvaras?

**S.Armagana** komentē, ka tas ir tāpēc, lai reliģiskos svētkos būtu iespēja pagarināt darbības laiku reliģiskās darbības vietās, katru reizi neiesaistot MK. Ja šādas pilnvaras plānotu piešķirt arī citiem ministriem, jāizvērtē, kas ir tik specifisks viņu jomā.

**M.Možvillo** jautā par SM iniciatīvu lidostā izlases kārtībā veikt testēšanu – pēc kādiem parametriem. Min piemēru, ka citu valstu lidostās tiek mērīta temperatūra.

**D.Merirands** atbild, ka tā nav SM iniciatīva, tādēļ nevar komentēt par lietderības apsvērumiem. Testēšana notiek saskaņā ar SPKC algoritmu – uz tā pamata tiek izvēlēti reisi, kuru pasažieri tiek testēti.

**J.Feldmane** papildina, ka ir pieņemts lēmums veikt testēšanu izlases veidā (no dažādām pasaules valstīm), nodrošinot laika intervālu starp reisiem, la neveidotos cilvēku drūzmēšanās. Kas attiecas uz temperatūras mērīšanu – valstu pieredze liecina, ka temperatūras mērīšana efektu nedod, tā kā liela daļa ir bezsimptomu formā (jau divas dienas pirms temperatūras var būt infekciozs).

**I.Klementjevs** vaicā: 1) par vakcīnām – ja ir tik daudz saslimušo vakcinēto vidū – kas tam ir par iemeslu: vai vakcīnu derīguma termiņi iet uz beigām, jeb tās nav pietiekami efektīvas; 2) kāpēc aizliegta jebkura sportošana (arī ārā); 3) kādēļ pēc 20.00 aizliegts iet pastaigāties.

**J.Feldmane** komentē, ka vakcīnām nekad nav solīta 100% aizsardzība, kā arī mainās vīrusu paveidi.

**J.Perevoščikovs** piebilst, ka kopējās vakcinācijas aptveres % Zviedrijā (un īpaši riska grupās) izskaidro to, kāpēc viņiem iet tik labi.

**M.Možvillo** piemetina par mūsu valsts politiku – spiež uz tām vecuma grupām, kuras nav riska grupas, bet par riska grupām ir aizmirsts. Kāpēc tā?

Visbeidzot vaicā par grozījumu 11.punktu – vai kāds var izskaidrot, kā lai iedzīvotājiem pamato, ka slimnīcu valžu priekšsēdētājiem un valdes locekļiem algas vēl ir par mazu, lai gan viņi ārstēšanas procesā vispār nepiedalās. Kādēļ viņiem ir nepieciešamas piemaksas pie algas un vēl pie tam no valsts budžeta.

**J.Feldmane** skaidro, ka slimnīcas ir ļoti dažādas, arī valdēm šis atalgojums ir ļoti dažāds, bet šis rīkojuma punkts neparedz 100% visām slimnīcu valdēm piemaksas, bet paredz to vērtēt pēc noteiktiem kritērijiem. Piedāvā sagatavot un atsūtīt komisijai šādu informāciju.

**J.Rancāns** par šiem jautājumiem aicina Veselības ministriju apkopot visu informāciju un sagatavot rakstisku vēstuli M.Možvillo.

**R.Bergmanis** komentē par pieaugušo darba apjomu izglītības darbiniekiem un kuriem nav piemaksu – aicina padomāt par šo.

Jautā, vai ir rīcības scenārijs, ja 90% kopējā vakcinācijas aptvere netiks sasniegta?

**J.Feldmane** atbild, ka turpinās darīt visu, lai šo aptveri sasniegtu, bet mērķis jau ir nepieļaut saslimstības izplatību un slimnīcu noslodzi, un tālākie risinājumi atkarīgi no tā, kāda ir situācija, kādi ir riski, un tālākie soļi būs atkarīgi no tā, vai pieaugs saslimstība, vai pieaugs stacionēto pacientu skaits.

**R.Bergmanis** vaicā par gadījumu, ja aptveri nesasniegs un saslimstība nepieaugs, tad kurā brīdī varēs cilvēkiem teikt, ka ir cerība, lai situācija mainītos.

**J.Feldmane** komentē, ka situācija un epidemioloģiskās drošības pasākumi tiek mainīti nepārtraukti, un soli pa solim tie tiek mazināti, ja redz, ka saslimstība nepieaug.

**R.Bergmanis** jautā par 15. decembri, kas notiks ar tiem cilvēkiem, kas nebūs ieguvuši sertifikātus, vai viņi saņems bezdarbnieka pabalstu.

**E.Siliņa** skaidro, ka pēc 15. decembra valsts pārvaldes un pašvaldību iestādēs strādājošie ir jāatstādina no darba. Par pabalstiem nekas nav runāts.

**I.Vjakse** atbild, ka nevar komentēt šo jautājumu, bet apsola to noskaidrot un informēt par to nākamajā sēdē.

**J.Rancāns** par šiem jautājumiem aicina Labklājības ministriju apkopot informāciju un sagatavot rakstisku vēstuli R.Bergmanim.

**I.Klementjevs** vaicā, vai drīkst vienlaikus potēties gan pret Covid, gan pret gripu.

**J.Feldmane** atbild apstiprinoši, ka drīkst, tikai katru savā plecā.

**I.Klementjevs** turpmāk vēlas dzirdēt skaidrojumu no Rīgas domes atbildīgās amatpersonas par sabiedrisko transportu, kā tur ir iespējams ierobežot Covid izplatību.

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2021. gada 7. decembra rīkojumu Nr. 930, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 1 (M.Možvillo); atturas – 2 (R.Bergmanis, I.Klementjevs).*

*Deputāti* ***atbalsta*** *Ministru kabineta 2021. gada 11. novembra rīkojumu Nr. 828, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**J.Rancāns** aicina pieteikties, ja kāds vēlas būt referents par lēmuma projektu.

*Deputāti nepiesakās.*

**J.Rancāns** piedāvā M.Možvillo kandidatūru referentam par lēmumprojektu.

*M.Možvillo neiebilst.*

*Deputāti* ***atbalsta,*** *ka referents Ministru kabineta 2021. gada 7. decembra rīkojumam Nr. 930, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”, ir M.Možvillo.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2021. gada 7. decembra rīkojumu Nr. 930, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””;

- noteikt par referentu par lēmuma projektu M.Možvillo.

2. Grozījumi Latvijas Sodu izpildes kodeksā (1248/Lp13) 1. lasījums.

**J.Rancāns** dod vārdu likumprojekta autoriem – Tieslietu ministrijas pārstāvim.

**K.Ķipēna** informē par ministrijas izstrādātajiem grozījumiem likumprojektā – grozījumi koncentrēti vairākos blokos: 1. bloks – saistīts ar elektroniskās uzraudzības piemērošanas mērķa grupu paplašināšanu, un to dara caur slēgtā cietuma vidējās pakāpes izslēgšanu. Kodeksā ir arī citi tehniska rakstura grozījumi, jo “pazūd” vidējā pakāpe slēgtajā cietumā. Ir arī pārejas noteikumos nosacījumi par to, kā notiesātie turpmāk ir jāizvieto pēc šīs vidējās pakāpes izslēgšanas; 2. bloks – saistīts ar uz mūžu notiesāto soda izpildes kārtību. Ir paredzēts, ka viņi sodu varēs izciest arī daļēji slēgtajā cietumā (kopumā paredzēta elastīgāka uz mūžu notiesāto soda izpilde, bet saglabājot arī vajadzīgos drošības standartus). Paredzēta jauna opcija – ja apmeklētājam jākontaktējas ar uz mūžu notiesāto personu, viņš varēs lūgt fizisku norobežojumu šādas satikšanās norises laikā; 3. bloks – saistīts ar cietuma izvērtēšanas komisiju darbību – regulējums ir koncentrēts vienkopus, kā arī tiek paplašināta šo komisiju kompetence, likuma līmenī tiek noteikti kritēriji, kas jāņem vērā, pieņemot savus lēmumus (līdz šim tas bija MK noteikumos); 4. bloks – saistīts ar Satversmes tiesas 2020. gada 18. septembra sprieduma izpildes nodrošināšanu. Šis spriedums paredz iespēju notiesātajam īslaicīgi atstāt cietuma teritoriju sakarā ar radinieka nāvi (ir paredzēta procedūra, kā tas notiek). Ir vēl citi grozījumi, kas saistīti ar notiesātā saraksti ar soda izolatorā pavadāmo laiku – tiek ieviesti Eiropas cietuma noteikumos noteikto soda dienu skaitu, kuru var pavadīt izolatorā. Ir arī regulējums par cietuma medicīnas daļām, par soda izpildes režīmu Latvijas cietumu slimnīcā, un arī par papildsodu par izraidīšanu no Latvijas Republikas teritorijas. Lūdz steidzamību šim likumprojektam, jo, izslēdzot slēgtā cietuma vidējo pakāpi, ir jānodrošina vienveidīga cietumu rīcība, lai nepasliktinātu notiesāto situāciju, tādēļ pārejas noteikumos ir ļoti detalizēts regulējums par to, kas cietumiem būs jādara, lai šo vidējās pakāpes izslēgšanu nodrošinātu. Saprot, ka 1. janvāris vairs nav reāls termiņš.

**L.Millere** konceptuāli atbalsta likumprojekta virzību pirmajam lasījumam. Piekrīt, ka 1. janvāris ir absolūti nereāls termiņš, nav iebildumu pret steidzamību, bet 5 dienu termiņu vismaz vajadzētu priekšlikumu iesniegšanai.

**R.Bergmanis** jautā, vai dzīvē var realizēties situācija par uz mūžu notiesātajiem, piemēram, iespēja koplietošanas telpās skatīties TV, vai šis saskarsmes risks ir tik ļoti mazinājies, ka ir droši mainīt šo personu dienas režīmu.

**K.Ķipēna** skaidro, ka jau pirms vairākiem gadiem atpakaļ ir ieviesta iespēja uz mūžu notiesātajiemno viņu atsevišķās nodaļas, kur viņi ir pilnībā izolēti no pārējās plūsmas, nonākt kopējā plūsmā – praksē ir gan veiksmīgi gadījumi, gan arī tādi gadījumi, kad paši lūdzas atpakaļ uz savu izolēto nodaļu. Cietums šādu iespēju ļoti uzmanīgi vērtē.

**J.Rancāns** jautā par steidzamību – cik tas ir objektīvi un pamatoti.

**K.Ķipēna** skaidro, ka, ja likums spēkā stātos februārī, tad situācija būtu atrisināta, jo būtiski ir nodrošināt vienveidīgu cietumu rīcību.

**R.Bergmanis** ierosina atbalstīt steidzamību šim likumprojektam.

**J.Rancāns** komentē, ka steidzamības prakse nav laba, tādēļ īpaši nav atbalstāma, bet šeit ir sadzirdēts objektīvs pamatojums.

**J.Rancāns** aicina deputātus konceptuāli atbalstīt likumprojektu un atbalstīt tā virzību 1.lasījumam.

*Notiek balsošana.*

*Par – 9 (J.Rancāns, E.Šnore, A.Bašķis, R.Bergmanis, I.Klementjevs, A.Latkovskis, M.Možvillo, M.Šteins, A.Zakatistovs); pret – nav; atturas – nav.*

*Deputāti* ***konceptuāli******atbalsta*** *likumprojektu un* ***atbalsta*** *likumprojekta virzīšanu izskatīšanai Saeimā 1.lasījumā.*

**J.Rancāns** aicina balsot par steidzamības noteikšanu šim likumprojektam.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – 1 (I.Klementjevs); atturas – nav.*

*Deputāti* ***atbalsta*** *likumprojekta steidzamību.*

**J.Rancāns** aicina noteikt **priekšlikumu iesniegšanas termiņu** šim likumprojektam – **10. janvāris.**

*Deputātiem nav iebildumu.*

**J.Rancāns** aicina noteikt referentu šim likumprojektam, aicina pieteikties brīvprātīgos.

*Par* ***referentu*** *likumprojektam piesakās* ***R.Bergmanis****.*

**LĒMUMS:**

**-** konceptuāliatbalstīt likumprojektu “Grozījumi Latvijas Sodu izpildes kodeksā” (1248/Lp13)unvirzīt to izskatīšanai Saeimas sēdē pirmajā lasījumā;

- lūgt Saeimas Prezidiju noteikt likumprojektam steidzamību;

- lūgt noteikt priekšlikumu iesniegšanas termiņu otrajam lasījumam – 10. janvāris;

- noteikt par referentu R.Bergmani.

**3. Dažādi.**

M.Možvillo atgādina par vēlmi nākamajā sēdē par grozījumu izskatīšanu uzaicināt Pārresoru koordinācijas centru.

I.Klementjevs izsaka varbūtību pārvēlēt komisijas priekšsēdētāja vietnieku A.Blumberga ilgstošās prombūtnes dēļ.

A.Latkovskis informē par A.Blumberga nopietno veselības stāvokli – par viņa ilgstošo ārstēšanos gan mājās, gan slimnīcā (pašreiz A.Blumbergs atrodas slimnīcā).

J.Rancāns apgalvo, ka E.Šnore līdz šim ir labi ticis galā ar attiecīgo pienākumu pildīšanu, komisijas darba efektivitāte nav nelabvēlīgi ietekmēta, tādējādi nav īsti pārliecības un vajadzības pārvēlēt komisijas priekšsēdētāja vietnieku.

Protokolu parakstīšanai būtu nepieciešams komisijas priekšsēdētāja vietnieks, bet šis jautājums ir risināms (saskaņā ar Saeimas kārtības ruļļa 163. pantu protokolus paraksta sēdes vadītājs un sekretārs. Ja sēdi vada sekretārs vai ja sekretārs sēdē nepiedalās, tad protokolu paraksta sēdes vadītājs un — pēc sēdes vadītāja norādījuma — kāds no komisijas locekļiem).

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 34 lp.

Sēde pabeigta plkst. 11.40.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore